Virallinen lehti nro C 320 , 06/11/1999 s. 0015



KIRJALLINEN KYSYMYS E-2913/98 esittäjä(t): Richard Corbett (PSE) komissiolle (2. lokakuuta 1998) Aihe: Matkailu ja Liverpool Kun Merseysidelle valmistellaan nyt uutta tavoitteen 1 ohjelmaa, aikooko komissio korostaa Liverpoolin matkailupotentiaalia? Tietääkö se, että - Liverpoolissa on enemmän arkkitehtonisesti merkittäviä rakennuksia kuin missään muussa Britannian kaupungissa Lontoon ulkopuolella ja enemmän Yrjöjen aikaisia taloja kuin Bathissa, - kaupungissa on kaksi maailman huomattavimpiin kuuluvaa katedraalia, joista toisessa on maailman suurimmat urut ja maailman suurin goottilainen kaari, - sen museot ja galleriat, joista mainittakoon vain Walker Art Gallery, Conservation Centre (joka nimettiin vuoden museoksi Euroopassa vuonna 1998), Tate in the North Gallery ja merimuseo, kuuluvat Yhdistyneen kuningaskunnan huomattavimpiin Lontoon ulkopuolella, - restauroitu Albert Dock on yksi Britannian suosituimmista turistikohteista ja siellä käy vuosittain yli 5 miljoonaa ihmistä, - Liverpoolin ranta-alue ja lautat houkuttelevat vuosittain samoin miljoonia kävijöitä, - Liverpoolin pop-musiikki ja yökerhot kuuluvat Britannian trendikkäimpiin ja elävimpiin, - Liverpoolin kiinalaiskaupunginosa on Euroopan vanhin kiinalaisyhteisö, - Beatles-matkailu on kasvava ilmiö ja monet kohteet, kuten Cavern-klubi, Beatles-museo ja Paul McCartneyn kotitalo houkuttelevat tuhansia kävijöitä ja kaupungissa järjestetään vuosittain Beatles-festivaalit, - julkiset rakennukset ja kartanot kuten Speke Hall ja Croxteth Hall kuuluvat Euroopan hienoimpiin? Onko komissio samaa mieltä siitä, että näiden myönteisten tekijöiden korostaminen on tärkeää? Komission jäsenen Monika Wulf-Mathiesinkomission puolesta antama yhteinen vastaus kirjallisiin kysymyksiinE-2912/98 ja E-2913/98 (10. marraskuuta 1998) Vaikka on todennäköistä, että Merseysiden alueella toteutetaan Euroopan rakennerahaston ohjelma vuoden 1999 jälkeen, ei ole varmaa, tuleeko kyseessä olemaan tavoitteen 1 mukainen ohjelma. Uuden luettelon tavoite 1 -ohjelmaan hyväksytyistä alueista on määrä valmistua vasta vuoden 1999 ensimmäisellä puoliskolla. Vaikka alueesta vallitseva yleinen käsitys ei varsinaisesti ole taloudellinen tekijä, komissio katsoo, että Merseysiden kuvassa tapahtunutta myönteistä kehitystä tulisi todellakin korostaa alueellisella yhteistyöllä. Komissio tukee teknisesti sellaisten tietojen julkistamista, joista ilmenee rakennerahaston merkitys tämän kehityssuuntauksen edistämiselle kyseisessä Merseysiden ohjelmassa ja uskoo saman käytännön jatkuvan tulevissa ohjelmissa. Matkailuelinkeinon osuus ja merkitys Merseysiden tulevissa kehitysohjelmissa riippuvat siitä, missä määrin paikalliset yhteistyökumppanit pystyvät sitoutumaan tehtävään ja laatimaan vakuuttavan strategian, jonka avulla alalle luodaan korkealuokkaisia ja kestäviä työpaikkoja. Tämäntyyppinen strategia edellyttää vahvoja kumppanuussuhteita ja yhteistoimintaa, sillä matkailuelinkeinon kehitys on pystyttävä yhdistämään sekä kulttuuripalvelujen kasvuun tähtääviin toimenpiteisiin että paikallisväestön koulutustason nostamiseen alueella vallitsevan elintason ja ammattipätevyyden parantamiseksi.